Staatsrede dalk veel goedkoper as R2 m. | Netwerk24
Staatsrede dalk veel goedkoper as R2 m.
Deur Llewellyn Prince 13 Junie 2019 14:40
Pres. Cyril Ramaphosa se staatsrede later vandeesmaand sal die belastingbetaler baie minder as R2 miljoen uit die sak jaag.
Lechesa Tsenoli, adjunk-speaker van die Nasionale Vergadering, het dit Woensdag gesê toe hy saam met Thandi Modise, speaker, Amos Masondo, voorsitter van die nasionale raad van provinsies, en Sylvia Lucas, adjunkvoorsitter, joernaliste by die parlement toegespreek het oor die vordering met voorbereidings vir die staatsrede op 20 Junie.
Pres. Cyril Ramaphosa lewer vroeër vanjaar die staatsrede in die parlement. Foto: Jaco Marais
Volgens Tsenoli word sowat R2 miljoen in dié stadium vir die staatsrede begroot.
"Aanduidings is dat ons betekenisvol minder as die begrote bedrag sal bestee.
"Vir die Februarie-staatsrede het ons ook net meer as R2 miljoen begroot, maar het toe net sowat R1,6 miljoen bestee. Die parlement het die laaste jare sy begrotings vir die staatsrede baie afgeskaal en dit het, ondanks inflasie, verminder van R9,2 miljoen vyf jaar gelede tot R2 miljoen vir hierdie seremonie.
"Ons hou in gedagte dat die seremonie sal plaasvind teen die agtergrond van 'n afname in ons ekonomie in die eerste drie maande vanjaar – wat luidens Statistieke Suid-Afrika die grootste kwartaallikse daling in ekonomiese aktiwiteit sedert die eerste kwartaal van 2009 is. Gepaste kostebesparingsmaatreëls is daarom nodig," het Tsenoli gesê.